ไทยพาณิชย์ฯตะลุย ปั้นตัวแทนหน้าใหม่
ไทยพาณิชย์ประกันชีวิต เดินหน้ากลยุทธ์หาตัวแทน 2,560 คน ในสิ้นปี
22 ก.ย. 2558

ไทยพาณิชย์ประกันชีวิต เดินหน้ากลยุทธ์หาตัวแทน 2,560 คน ในสิ้นปี
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า ในช่วงครึ่งปีหลังบริษัทยังคงมุ่งเน้นกลยุทธ์ด้านการสรรหาตัวแทนใหม่ โดยตั้งเป้ายอดการสรรหาตัวแทนใหม่ไว้ที่ 2,560 คน ภายในสิ้นปี 2558 นี้ และมุ่งขยายการเปิดสำนักงานตัวแทนแห่งใหม่เพิ่มขึ้นให้ครบทั้ง 19 แห่งภายในสิ้นปีนี้ จากครึ่งปีแรกที่เปิดไปแล้ว 14 แห่ง
ขณะเดียวกัน ยังเตรียมออกผลิตภัณฑ์ประกันชีวิตใหม่ และลงทุนด้านเทคโนโลยีเพิ่มขึ้น โดยเตรียมขึ้นเฟสสองของระบบ Agent Portal เพื่อสนับสนุนการทำงานผ่านระบบออนไลน์ที่ครบวงจร ซึ่งจะช่วยให้ตัวแทนทุกระดับทั่วประเทศสามารถเข้าถึงข้อมูลออนไลน์กับบริษัทได้โดยง่าย และสามารถบริหารจัดการข้อมูลของตนเองได้อย่างทันท่วงที ซึ่งจะส่งผลดีต่อลูกค้า เนื่องจากสามารถได้รับบริการที่สะดวก รวดเร็ว
“การปรับโครงสร้างผล ประโยชน์ตัวแทนใหม่ตั้งแต่ต้นปี รวมถึงการพัฒนาเทคโนโลยีและผลิตภัณฑ์ แบรนด์แม่ที่แข็งแกร่ง ดึงดูดตัวแทนเข้ามาร่วมงานเพิ่มขึ้น เฉพาะเดือน มิ.ย.ที่ผ่านมา มีตัวแทนใหม่ถึง 434 คน เทียบกับเดือนเดียวกันของปีที่่แล้วที่มี 201 คน” นายสตีเฟ่น กล่าว